## Rješenje kojim se društvu Europapress holding d.o.o., Zagreb, odobrava objavljivanje ponude za preuzimanje dioničkog društva Slobodna Dalmacija d.d., Split

### NN 49/2009 (20.4.2009.), Rješenje kojim se društvu Europapress holding d.o.o., Zagreb, odobrava objavljivanje ponude za preuzimanje dioničkog društva Slobodna Dalmacija d.d., Split

49 20.04.2009 Rješenje kojim se društvu Europapress holding d.o.o., Zagreb, odobrava objavljivanje ponude za preuzimanje dioničkog društva Slobodna Dalmacija d.d., Split

HRVATSKA AGENCIJA ZA NADZOR FINANCIJSKIH USLUGA

1128

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, temeljem Zahtjeva društva Europapress holding d.o.o., Zagreb, Koranska 2, za odobrenje objavljivanja ponude za preuzimanje društva Slobodna Dalmacija d.d., Split, Ulica Hrvatske mornarice 4, na sjednici održanoj 2. travnja 2009. godine, donijela je

RJEŠENJE

1. Društvu Europapress holding d.o.o., Zagreb, Koranska 2, odobrava se objavljivanje ponude za preuzimanje društva Slobodna Dalmacija d.d., Split, Ulica Hrvatske mornarice 4.

2. Ovo Rješenje objavit će se u »Narodnim novinama«.

Obrazloženje

I. Društvo Europapress holding d.o.o., Zagreb, Koranska 2 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 6. ožujka 2009. godine, temeljem odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Slobodna Dalmacija d.d., Split, Ulica Hrvatske mornarice 4, ponudu za preuzimanje i isprave iz članka 22. stavak 3. Zakona, a dopunu predmetnog zahtjeva 16. ožujka 2009. godine.

II. Društvo Slobodna Dalmacija d.d., Split, Ulica Hrvatske mornarice 4, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, dalje u tekstu: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Slobodna Dalmacija d.d., Split (dalje u tekstu: Ciljno društvo) uvrštene su u kotaciju javnih dioničkih društava Zagrebačke burze d.d., Zagreb, 25. srpnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim na redovito tržište.

Slijedom navedenog, u provedenom postupku utvrđeno je da su na dan nastanka obveze objavljivanja ponude za preuzimanje, dionice Ciljnog društva s pravom glasa bile uvrštene na uređeno tržište u Republici Hrvatskoj.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 2. Zakona, a u vezi s člankom 5. stavak 2. točka 3. Zakona, stjecanjem 3.678.450 dionica Ciljnog društva u postupku povećanja temeljnog kapitala Ciljnog društva, a koje dionice su stečene danom upisa povećanja temeljnog kapitala Ciljnog društva u sudski registar.

Predmetni upis proveden je temeljem rješenja Trgovačkog suda u Splitu donesenog pod poslovnim brojem Tt-08/3220-23, dana 12. veljače 2009. godine.

Nakon predmetnog stjecanja Ponuditelj je, zajedno s dionicama koje je već stekao, zakoniti imatelj ukupno 4.789.545 redovnih dionica Ciljnog društva s pravom glasa, što predstavlja 91,73% udjela u temeljnom kapitalu Ciljnog društva te daje 91,73% glasova od ukupnog broja glasova koje daju dionice Ciljnog društva s pravom glasa.

Ponuditelj, sukladno odredbi članka 5. stavak 2. točka 3. Zakona, u predmetnoj ponudi za preuzimanje, djeluje zajednički sa članom Uprave Ines Lozić iz Splita, Terzićeva 9, koja je zakoniti imatelj 123 redovne dionice Ciljnog društva i 50/100 suvlasničkog dijela 1 redovne dionice Ciljnog društva, što predstavlja 0,000023% udjela u temeljnom kapitalu Ciljnog društva te daje 0,000023% glasova od ukupnog broja glasova koje daju dionice Ciljnog društva s pravom glasa.

Slijedom navedenog, Ponuditelj djelujući zajednički s navedenom osobom, drži ukupno 4.789.668 redovnih dionica Ciljnog društva s pravom glasa i 50/100 suvlasničkog dijela 1 redovne dionice Ciljnog društva, što predstavlja 91,73% udjela u temeljnom kapitalu Ciljnog društva te daje 91,73% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja i osobe koja s njim djeluje zajednički, dostavljenoj uz Zahtjev, osim navedenih stjecanja, isti nisu sklapali druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 70,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 70,00 kuna.

Sukladno potvrdi Zagrebačke burze d.d., Zagreb, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 38,45 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 70,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj zajedno s osobama s kojima djeluje zajednički, drži ukupno 4.789.668 redovnih dionica Ciljnog društva s pravom glasa i 50/100 suvlasničkog dijela 1 redovne dionice Ciljnog društva s pravom glasa, a temeljni kapital Ciljnog društva podijeljen je na 5.221.116 redovnih dionica nominalne vrijednosti 70,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva, koje Ponuditelj i osoba koja s njim djeluje zajednički ne drže.

Uvidom u potvrdu Središnje depozitarne agencije d.d., Zagreb, Heinzelova 62/a (sada: Središnje klirinško depozitarno društvo d.d.), kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, istome dostavio neopozivu bankovnu garanciju, na prvi poziv, izdanu od strane društva Hypo Alpe-Adria-Bank d.d., Zagreb, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona.

Stoga je temeljem odredbe članka 24. stavak 3. Zakona, odlučeno kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/3

Urbroj: 326-111/09-7

Zagrebu, 2. travnja 2009.

Član Uprave
Ivica Letinić, v. r.

Rješenje, NN 49/2009-1128